               19.6.2018

               RO

               Jurnalul Oficial al Uniunii Europene

               C 215/241

         P8_TA(2016)0364
   Cerere de ridicare a imunității lui Giorgos Grammatikakis
   Decizia Parlamentului European din 4 octombrie 2016 privind cererea de ridicare a imunității lui Giorgos Grammatikakis (2016/2084(IMM))
   (2018/C 215/35)

      Parlamentul European,

               —

               având în vedere cererea de ridicare a imunității lui Giorgos Grammatikakis, transmisă la 1 aprilie 2016 de către Procurorul-adjunct din cadrul Curții Supreme a Greciei, în legătură cu trimiterea în judecată cerută de Parchetul din Rethymno pentru infracțiunea de abuz de încredere în exercitarea atribuțiilor sale, săvârșită în concurs cu alții, la Rethymno, Creta, în perioada 2000-2002 (dosarul nr. ABM:AB05/1956) și anunțată în plen la 27 aprilie 2016,

               —

               având în vedere că Giorgos Grammatikakis a renunțat la dreptul său de a fi audiat, în conformitate cu articolul 9 alineatul (5) din Regulamentul de procedură,

               —

               având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,

               —

               având în vedere hotărârile Curții de Justiție a Uniunii Europene din 12 mai 1964, 10 iulie 1986, 15 și 21 octombrie 2008, 19 martie 2010, 6 septembrie 2011 și 17 ianuarie 2013 (1),

               —

               având în vedere articolul 62 din Constituția Greciei, articolul 54 din Codul grec de procedură civilă și articolul 83 din Regulamentul de procedură al Parlamentului Greciei,

               —

               având în vedere Ordinul nr. 5181/18.11.2015 al procurorului din cadrul Curții de Apel din Creta,

               —

               având în vedere raportul din 7.4.2015 privind înfățișarea lui Giorgos Grammatikakis, deputat în Parlamentul European, împreună cu pledoaria în apărarea sa și documentele justificative,

               —

               având în vedere Hotărârea nr. 104/2015 a Curții de Apel Creta,

               —

               având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,

               —

               având în vedere raportul Comisiei pentru afaceri juridice (A8-0279/2016),

               A.

               întrucât Procurorul-adjunct din cadrul Curții Supreme de Justiție a Greciei a solicitat ridicarea imunității parlamentare a lui Giorgos Grammatikakis, deputat în Parlamentul European, în legătură cu o procedură judiciară pornită pentru o infracțiune prezumtivă;

               B.

               întrucât, potrivit articolului 9 din Protocolul nr. 7 privind imunitățile și privilegiile Uniunii Europene, deputații în Parlamentul European beneficiază, pe teritoriul național, de imunitățile recunoscute membrilor Parlamentului propriei țări;

               C.

               întrucât, în conformitate cu articolul 62 din Constituția Greciei, în cursul legislaturii un deputat nu poate face obiectul unei proceduri penale, nu poate fi arestat sau reținut și nici supus altor măsuri restrictive de libertate fără acordul parlamentului;

               D.

               întrucât autoritățile elene intenționează să-l urmărească în justiție pe Giorgos Grammatikakis, în concurs cu alte persoane, pentru nerespectarea anumitor obligații legale;

               E.

               întrucât procedura propusă privește o discuție din 8 martie 1996 referitoare la posibilitatea încheierii unei noi polițe permanente de asigurare colectivă privată – pe lângă polița de asigurare obligatorie – pentru toți angajații Universității Creta și efectuarea de plăți presupus ilegale efectuate în tranșe succesive în perioada 2000-2002;

               F.

               întrucât o procedură judiciară anterioară, cu același obiect, dar vizând perioada începând cu anul 2000, a avut ca rezultat achitarea tuturor inculpaților;

               G.

               întrucât este clar că procedura judiciară propusă nu are legătură cu calitatea de deputat în Parlamentul European a lui Giorgos Grammatikakis, dat fiind că este legată de funcția de rector al Senatului Universității Creta, deținută anterior de acesta;

               H.

               întrucât procedura judiciară propusă nu privește opiniile sau voturile exprimate în cadrul exercitării funcțiilor de deputat în Parlamentul European în cauză, în sensul articolului 8 din Protocolul nr. 7 privind privilegiile și imunitățile Uniunii Europene;

               I.

               întrucât procedura judiciară propusă a fost extinsă, astfel încât să cuprindă perioada 1996-2000 și să includă ultima ședință a Senatului Universității Creta cu Giorgos Grammatikakis în calitate de rector, în care chestiunea a fost discutată, dar nu s-a luat nicio decizie; întrucât nu există indicii potrivit cărora intenția subiacentă procedurii judiciare propuse ar fi aceea de a provoca daune politice deputatului în cauză;

               J.

               întrucât procedura judiciară propusă a fost respinsă în mod definitiv pentru mulți coinculpați, membri ai Senatului Universității Creta și ai Comisiei ELKE, ca urmare a prescrierii, după 15 ani, a infracțiunilor prezumtive, în timp ce, în cazul altora, instanța s-a pronunțat definitiv pentru achitare în toate capetele de acuzare în mai 2016;

               K.

               întrucât nu putem decât să ne exprimăm surprinderea pentru faptul că ridicarea imunității este solicitată după circa 20 ani de la data la care au survenit evenimentele și că sistemul judiciar elen nu a fost în măsură să-l traducă în justiție pe Giorgos Grammatikakis în această perioadă, și intenționează să facă acest lucru acum, când acesta este deputat în Parlamentul European;

               L.

               întrucât un sistem judiciar care evoluează lent nu va fi niciodată cu adevărat echitabil pentru că persoanele implicate nu mai sunt la fel cum erau în urmă cu 20 de ani; întrucât, dacă se dorește ca justiția să fie demnă de acest nume, trebuie ca dreptatea să fie administrată în timp util;

               1.

               hotărăște să ridice imunitatea lui Giorgos Grammatikakis, conform cererii acestuia, pentru a pune capăt acestei îndelungate proceduri judiciare;

               2.

               îi încredințează Președintelui sarcina de a transmite imediat prezenta decizie, precum și raportul comisiei competente, autorităților elene și lui Giorgos Grammatikakis.

      (1)  Hotărârea Curții de Justiție din 12 mai 1964, Wagner/Fohrmann și Krier, 101/63, ECLI:EU:C:1964:28, hotărârea Curții de Justiție din 10 iulie 1986, Wybot/Faure și alții, 149/85, ECLI:EU:C:1986:310, hotărârea Tribunalului din 15 octombrie 2008, Mote/Parlamentul, T-345/05, ECLI:EU:T:2008:440, hotărârea Curții de Justiție din 21 octombrie 2008, Marra/De Gregorio și Clemente, pronunțată în cauzele conexe C-200/07 și C-201/07, ECLI:EU:C:2008:579, hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, hotărârea Tribunalului din 17 ianuarie 2013, Gollnisch/Parlamentul, pronunțată în cauzele conexe T-346/11 și T-347/11, ECLI:EU:T:2013:23.


title: Decizia (PESC) 2018/903 a Consiliului din 25 iunie 2018 privind prelungirea mandatului Reprezentantului Special al Uniunii Europene în Kosovo (Această denumire nu aduce atingere pozițiilor privind statutul și este conformă cu RCSONU 1244/1999 și cu Avizul CIJ privind Declarația de independență a Kosovo.)

text:
                  26.6.2018

                  RO

                  Jurnalul Oficial al Uniunii Europene

                  L 161/7

            DECIZIA (PESC) 2018/903 A CONSILIULUI
      din 25 iunie 2018
      privind prelungirea mandatului Reprezentantului Special al Uniunii Europene în Kosovo (*1)

      CONSILIUL UNIUNII EUROPENE,
      având în vedere Tratatul privind Uniunea Europeană, în special articolul 33 și articolul 31 alineatul (2),
      având în vedere propunerea Înaltului Reprezentant al Uniunii pentru afaceri externe și politica de securitate,
      întrucât:

                  (1)

                  La 4 august 2016, Consiliul a adoptat Decizia (PESC) 2016/1338 (1) de prelungire a mandatului Reprezentantului Special al Uniunii Europene (RSUE) în Kosovo și de numire a doamnei Natalia APOSTOLOVA în calitatea de RSUE în Kosovo. Mandatul RSUE urmează să expire la 30 iunie 2018.

                  (2)

                  Mandatul RSUE ar trebui să fie prelungit pentru o perioadă suplimentară de 20 de luni.

                  (3)

                  RSUE își va executa mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

            ADOPTĂ PREZENTA DECIZIE:
      Articolul 1
      Reprezentantul Special al Uniunii Europene
      Mandatul doamnei Natalia APOSTOLOVA de RSUE în Kosovo se prelungește până la 29 februarie 2020. Consiliul poate decide cu privire la încheierea anticipată a mandatului RSUE, pe baza unei evaluări din partea Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
      Articolul 2
      Obiective de politică
      Mandatul RSUE se bazează pe obiectivele politicii Uniunii în Kosovo. Acestea includ asumarea unui rol central în promovarea unui Kosovo stabil, viabil, pașnic, democratic și multietnic; consolidarea stabilității în regiune și contribuția la cooperarea regională și la relațiile de bună vecinătate în Balcanii de Vest; promovarea unui Kosovo care se angajează să respecte supremația legii, protecția minorităților și a patrimoniului cultural și religios; sprijinirea perspectivei europene a Kosovo și a apropierii de Uniune în concordanță cu perspectiva regiunii și în conformitate cu Acordul de stabilizare și de asociere dintre Uniunea Europeană și Comunitatea Europeană a Energiei Atomice, pe de o parte, și Kosovo, pe de altă parte (2) (denumit în continuare „Acordul de stabilizare și de asociere”) și cu Decizia (UE) 2015/1988 a Consiliului (3) și în concordanță cu concluziile relevante ale Consiliului.
      Articolul 3
      Mandat
      În vederea realizării obiectivelor de politică, mandatul RSUE constă în:

                  (a)

                  oferirea de consiliere și susținere din partea Uniunii în procesul politic;

                  (b)

                  promovarea coordonării politice globale a Uniunii în Kosovo;

                  (c)

                  consolidarea prezenței Uniunii în Kosovo și asigurarea coerenței și a eficienței acesteia;

                  (d)

                  furnizarea de orientări de politice la nivel local șefului misiunii Uniunii Europene de sprijinire a supremației legii în Kosovo (EULEX KOSOVO), inclusiv cu privire la aspectele politice ale chestiunilor legate de responsabilitățile executive;

                  (e)

                  asigurarea consecvenței și a coerenței acțiunilor Uniunii în Kosovo, inclusiv în ceea ce privește orientarea pe plan local a tranziției EULEX KOSOVO în perspectiva unui transfer final al activității către RSUE sau Biroul UE în Kosovo și/sau autoritățile locale, după caz;

                  (f)

                  sprijinirea perspectivei europene a Kosovo și a apropierii acestuia de Uniune, în concordanță cu perspectiva regiunii și în conformitate cu Acordul de stabilizare și de asociere și cu Decizia (UE) 2015/1988 și în concordanță cu concluziile relevante ale Consiliului, prin intermediul comunicării publice orientate și prin activități de informare desfășurate de Uniune în scopul asigurării unei înțelegeri mai ample și unui sprijin mai larg din partea publicului din Kosovo cu privire la chestiuni legate de Uniune, inclusiv cu privire la acțiunile EULEX KOSOVO;

                  (g)

                  monitorizarea, sprijinirea și facilitarea progreselor privind prioritățile politice, economice și europene, prin toate mijloacele și instrumentele aflate la dispoziția RSUE și cu sprijinul Biroului UE în Kosovo, în conformitate cu competențele și responsabilitățile instituționale respective, precum și sprijinirea punerii în aplicare a Acordului de stabilizare și de asociere, inclusiv prin agenda de reformă europeană;

                  (h)

                  contribuirea la dezvoltarea și consolidarea respectării drepturilor omului și a libertăților fundamentale în Kosovo, inclusiv în privința femeilor, a copiilor și a protecției minorităților, în conformitate cu politica Uniunii privind drepturile omului și cu orientările Uniunii privind drepturile omului;

                  (i)

                  sprijinirea implementării dialogului între Belgrad și Pristina facilitat de Uniune, inclusiv a sarcinilor de asistență operațională care vor fi transferate de la EULEX KOSOVO;

                  (j)

                  sprijinirea mandatului camerelor specializate și al Parchetului specializat, după caz, inclusiv prin intermediul comunicării și al activităților de informare.

            Articolul 4
      Executarea mandatului
      (1)   RSUE răspunde de executarea mandatului, acționând sub autoritatea ÎR.
      (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
      (3)   RSUE acționează în strânsă coordonare cu Serviciul European de Acțiune Externă (SEAE) și cu departamentele relevante ale acestuia.
      Articolul 5
      Finanțare
      (1)   Valoarea de referință financiară destinată acoperirii cheltuielilor legate de mandatul RSUE pentru perioada cuprinsă între 1 iulie 2018 și 29 februarie 2020 este de 5 150 000 EUR.
      (2)   Cheltuielile sunt gestionate în conformitate cu procedurile și normele aplicabile bugetului general al Uniunii. Participarea persoanelor fizice și juridice la atribuirea unor contracte de achiziții de către RSUE este deschisă fără restricții. De asemenea, bunurilor achiziționate de către RSUE nu li se aplică nicio regulă de origine.
      (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
      Articolul 6
      Constituirea și componența echipei
      (1)   În limitele mandatului RSUE și ale mijloacelor financiare puse la dispoziție, RSUE răspunde de constituirea unei echipe. Echipa dispune de cunoștințele de specialitate necesare în ceea ce privește chestiuni politice specifice, conform mandatului. RSUE informează cu promptitudine Consiliul și Comisia cu privire la componența echipei.
      (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați să lucreze cu RSUE. Membrii personalului contractual internațional trebuie să fie resortisanți ai unui stat membru.
      (3)   Toți membrii personalului detașat rămân sub autoritatea administrativă a statului membru care i-a detașat, a instituției Uniunii care i-a detașat ori a SEAE și își duc la îndeplinire sarcinile și acționează în interesul mandatului RSUE.
      Articolul 7
      Privilegiile și imunitățile RSUE și ale personalului RSUE
      Privilegiile, imunitățile și alte garanții necesare îndeplinirii și bunei desfășurări ale misiunii RSUE și membrilor personalului RSUE se stabilesc de comun acord cu părțile-gazdă, după caz. Statele membre și SEAE oferă tot sprijinul necesar în acest scop.
      Articolul 8
      Securitatea informațiilor UE clasificate
      (1)   RSUE și membrii echipei RSUE respectă principiile și standardele minime de securitate stabilite prin Decizia 2013/488/UE a Consiliului (4).
      (2)   ÎR este autorizat să comunice NATO/KFOR informații și documente UE clasificate până la nivelul „CONFIDENTIEL UE/EU CONFIDENTIAL” elaborate în scopurile acțiunii, în conformitate cu normele de securitate pentru protecția informațiilor UE clasificate.
      (3)   ÎR este autorizat să comunice Organizației Națiunilor Unite și Organizației pentru Securitate și Cooperare în Europa, în conformitate cu necesitățile operaționale ale RSUE, informații și documente UE clasificate până la nivelul „RESTREINT UE/EU RESTRICTED” care sunt elaborate în scopurile acțiunii, în conformitate cu normele de securitate pentru protecția informațiilor UE clasificate. În acest scop, vor fi adoptate dispoziții la nivel local.
      (4)   ÎR este autorizat să comunice părților terțe asociate la prezenta decizie documente UE neclasificate legate de deliberările Consiliului referitoare la acțiune și care intră sub incidența secretului profesional în conformitate cu articolul 6 alineatul (1) din Regulamentul de procedură al Consiliului (5).
      Articolul 9
      Accesul la informații și asistența logistică
      (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
      (2)   Delegația Uniunii și/sau statele membre, după caz, furnizează asistență logistică în regiune.
      Articolul 10
      Securitate
      În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul RSUE și cu condițiile de securitate din zona pentru care este responsabil, pentru a asigura securitatea întregului personal aflat sub directa autoritate a RSUE, în special prin:

                  (a)

                  elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizaționale și procedurale specifice, destinate gestionării deplasării personalului în condiții de siguranță către zona pentru care este responsabil și în interiorul acesteia și gestionării incidentelor de securitate și furnizarea unui plan de urgență și de evacuare;

                  (b)

                  asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei pentru care este responsabil;

                  (c)

                  asigurarea faptului că toți membrii echipei RSUE care urmează să fie desfășurați în afara Uniunii, inclusiv membrii personalului contractual angajat la nivel local, au participat, înainte de sosirea în zona pentru care este responsabil sau imediat după sosire, la cursuri adecvate de instruire în domeniul securității, pe baza clasificărilor de risc atribuite zonei respective de către SEAE;

                  (d)

                  asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie de rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului privind executarea mandatului.

            Articolul 11
      Raportare
      RSUE prezintă, periodic, rapoarte verbale și scrise către ÎR și COPS. De asemenea, RSUE prezintă rapoarte grupurilor de lucru ale Consiliului, după cum este necesar. Rapoartele care se prezintă periodic sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
      Articolul 12
      Coordonare
      (1)   RSUE contribuie la unitatea, coerența și eficacitatea acțiunii Uniunii și la asigurarea faptului că toate instrumentele Uniunii și toate acțiunile statelor membre sunt angajate într-un mod consecvent pentru a atinge obiectivele de politică ale Uniunii. Atunci când este cazul, se încearcă asigurarea unei coordonări cu statele membre. Activitățile RSUE sunt coordonate cu cele ale Comisiei, precum și cu cele ale altor RSUE activi în regiune, dacă este cazul. RSUE informează periodic misiunile statelor membre și delegațiile Uniunii.
      (2)   Pe teren, se menține o strânsă legătură cu șefii delegațiilor Uniunii din regiune și cu șefii misiunilor statelor membre. Aceștia depun toate eforturile pentru a-l sprijini pe RSUE în executarea mandatului. RSUE oferă îndrumare politică la nivel local șefului EULEX KOSOVO, inclusiv privind aspectele politice ale chestiunilor legate de responsabilitățile executive. RSUE și comandantul operației civile se consultă reciproc, în funcție de necesități. RSUE asigură, de asemenea, legătura cu organismele locale relevante și cu alți actori internaționali și regionali de pe teren.
      (3)   RSUE, împreună cu alți actori ai Uniunii prezenți pe teren, asigură difuzarea informațiilor și schimbul de informații între actorii Uniunii din teatrul de operații, în vederea atingerii unui grad înalt de conștientizare și evaluare comună a situației.
      Articolul 13
      Asistență în ceea ce privește plângerile
      RSUE și personalul RSUE oferă asistență pentru furnizarea elementelor necesare pentru a răspunde oricăror plângeri sau obligații care decurg din mandatele precedenților RSUE în Kosovo și oferă, în acest scop, asistență administrativă și acces la dosarele relevante.
      Articolul 14
      Reexaminare
      Punerea în aplicare a prezentei decizii și corelarea acesteia cu alte contribuții ale Uniunii în regiune sunt reexaminate în mod periodic. RSUE prezintă Consiliului, ÎR și Comisiei un raport privind progresele înregistrate până la 31 octombrie 2018 și un raport cuprinzător privind executarea mandatului până la 30 noiembrie 2019.
      Articolul 15
      Intrarea în vigoare
      Prezenta decizie intră în vigoare la data adoptării.

         Adoptată la Luxemburg, 25 iunie 2018.

               Pentru Consiliu

               Președintele

            F. MOGHERINI

         (*1)  Această denumire nu aduce atingere pozițiilor privind statutul și este conformă cu RCSONU 1244/1999 și cu Avizul CIJ privind Declarația de independență a Kosovo.

         (1)  Decizia (PESC) 2016/1338 a Consiliului din 4 august 2016 de modificare a Deciziei (PESC) 2015/2052 de prelungire a mandatului Reprezentantului Special al Uniunii Europene în Kosovo [Această denumire nu aduce atingere pozițiilor privind statutul și este conformă cu RCSONU 1244 (1999) și cu Avizul CIJ privind Declarația de independență a Kosovo.] (JO L 212, 5.8.2016, p. 109).

         (2)  JO L 71, 16.3.2016, p. 3.

         (3)  Decizia (UE) 2015/1988 a Consiliului din 22 octombrie 2015 privind semnarea, în numele Uniunii, a Acordului de stabilizare și de asociere dintre Uniunea Europeană și Comunitatea Europeană a Energiei Atomice, pe de o parte, și Kosovo, pe de altă parte (JO L 290, 6.11.2015, p. 4).

         (4)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).

         (5)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).


title: Decizia (PESC) 2018/907 a Consiliului din 25 iunie 2018 privind prelungirea mandatului reprezentantului special al Uniunii Europene pentru Caucazul de Sud și criza din Georgia

text:
               26.6.2018

               RO

               Jurnalul Oficial al Uniunii Europene

               L 161/27

         DECIZIA (PESC) 2018/907 A CONSILIULUI
   din 25 iunie 2018
   privind prelungirea mandatului reprezentantului special al Uniunii Europene pentru Caucazul de Sud și criza din Georgia
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 33 și articolul 31 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 13 noiembrie 2017, Consiliul a adoptat Decizia (PESC) 2017/2071 (1) de numire a domnului Toivo KLAAR în calitatea de reprezentant special al Uniunii Europene (RSUE) pentru Caucazul de Sud și criza din Georgia. Mandatul RSUE urmează să expire la 30 iunie 2018.

               (2)

               Mandatul RSUE ar trebui să fie prelungit pentru o perioadă suplimentară de 20 de luni.

               (3)

               RSUE își va executa mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul special al Uniunii Europene
   Mandatul domnului Toivo KLAAR de RSUE pentru Caucazul de Sud și criza din Georgia se prelungește până la 29 februarie 2020. Consiliul poate decide ca mandatul RSUE să se încheie mai devreme, pe baza unei evaluări realizate de Comitetul politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   Mandatul RSUE se întemeiază pe obiectivele politicii Uniunii pentru Caucazul de Sud, inclusiv obiectivele prevăzute în concluziile Consiliului European, reunit în sesiune extraordinară la Bruxelles la 1 septembrie 2008, și în concluziile Consiliului din 15 septembrie 2008, precum și în cele din 27 februarie 2012. Aceste obiective includ:

               (a)

               în conformitate cu mecanismele existente, inclusiv Organizația pentru Securitate și Cooperare în Europa (OSCE) și Grupul de la Minsk din cadrul acesteia, prevenirea conflictelor în regiune, contribuția la soluționarea pașnică a conflictelor în regiune, inclusiv criza din Georgia și conflictul din Nagorno-Karabah, prin promovarea returnării refugiaților și a persoanelor strămutate în interiorul țării și prin alte mijloace adecvate și sprijinirea punerii în practică a unei astfel de soluționări în conformitate cu principiile de drept internațional;

               (b)

               conlucrarea în mod constructiv cu principalii actori interesați în ceea ce privește regiunea;

               (c)

               încurajarea și sprijinirea cooperării sporite dintre Armenia, Azerbaidjan și Georgia și, după caz, țările învecinate acestora;

               (d)

               sporirea eficacității și a vizibilității Uniunii în regiune.

         Articolul 3
   Mandat
   În vederea realizării obiectivelor de politică, mandatul RSUE constă în:

               (a)

               dezvoltarea contactelor cu guvernele, parlamentele, alți actori politici majori, autoritățile judiciare și societatea civilă din regiune;

               (b)

               încurajarea țărilor din regiune să coopereze pe teme regionale de interes comun, cum ar fi amenințările comune la adresa securității, combaterea terorismului, a traficului ilicit și a criminalității organizate;

               (c)

               contribuția la soluționarea pașnică a conflictelor în conformitate cu principiile de drept internațional și facilitarea punerii în practică a unei astfel de soluționări în strânsă coordonare cu Organizația Națiunilor Unite, cu OSCE și cu Grupul de la Minsk din cadrul acesteia;

               (d)

               în ceea ce privește criza din Georgia:

                           (i)

                           acordarea asistenței în vederea pregătirii negocierilor internaționale desfășurate în temeiul punctului 6 din planul de soluționare din 12 august 2008, dezbaterile internaționale de la Geneva, și al măsurilor de punere în aplicare din 8 septembrie 2008, inclusiv privind acorduri în domeniul securității și stabilității în regiune, chestiunea refugiaților și a persoanelor strămutate în interiorul țării, pe baza principiilor recunoscute la nivel internațional, precum și privind orice alt subiect care întrunește acordul comun al părților,

                           (ii)

                           contribuția la definirea poziției Uniunii și reprezentarea acesteia la nivel de RSUE în cadrul negocierilor menționate la punctul (i); și

                           (iii)

                           facilitarea punerii în aplicare a planului de soluționare din 12 august 2008, precum și a măsurilor de punere în aplicare din 8 septembrie 2008;

               (e)

               facilitarea elaborării și punerii în aplicare a unor măsuri de consolidare a încrederii, coordonându-se cu statele membre în ceea ce privește experiența acestora, dacă aceasta există și este adecvată;

               (f)

               acordarea de asistență, după caz, pentru pregătirea contribuțiilor Uniunii la punerea în practică a unei eventuale soluționări a conflictului;

               (g)

               intensificarea dialogului Uniunii cu principalii actori interesați în ceea ce privește regiunea;

               (h)

               acordarea de asistență Uniunii în ceea ce privește dezvoltarea în continuare a unei politici cuprinzătoare cu privire la Caucazul de Sud;

               (i)

               în cadrul activităților prevăzute de prezentul articol, contribuția la punerea în aplicare a politicii Uniunii privind drepturile omului și a orientărilor Uniunii privind drepturile omului, în special în ceea ce privește copiii și femeile din zonele afectate de conflicte, mai ales prin monitorizarea și abordarea evoluțiilor în această privință.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE) și cu departamentele relevante ale acestuia.
   Articolul 5
   Finanțare
   (1)   Valoarea de referință financiară destinată să acopere cheltuielile aferente mandatului RSUE pentru perioada cuprinsă între 1 iulie 2018 și 29 februarie 2020 este de 4 340 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului RSUE și ale mijloacelor financiare aferente puse la dispoziție, RSUE răspunde de constituirea unei echipe. Echipa dispune de cunoștințele de specialitate necesare în ceea ce privește chestiuni politice specifice, conform mandatului. RSUE informează cu promptitudine Consiliul și Comisia cu privire la componența echipei.
   (2)   Statele membre, instituțiile Uniunii și SEAE pot propune detașarea de personal pe lângă RSUE. Remunerarea personalului detașat este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați pe lângă RSUE. Membrii personalului contractual internațional trebuie să fie resortisanți ai unui stat membru.
   (3)   Toți membrii personalului detașat rămân sub autoritatea administrativă a statului membru care i-a detașat sau a instituției Uniunii care i-a detașat ori a SEAE și își duc la îndeplinire sarcinile și acționează în interesul mandatului RSUE.
   (4)   Personalul RSUE își desfășoară activitatea în aceleași spații ca și departamentele relevante ale SEAE sau delegațiile relevante ale Uniunii, în vederea asigurării coerenței și consecvenței activităților lor respective.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări ale misiunii RSUE, precum și membrilor personalului RSUE se stabilesc împreună cu țările gazdă, după caz. Statele membre și SEAE oferă tot sprijinul necesar în acest scop.
   Articolul 8
   Securitatea informațiilor UE clasificate
   RSUE și membrii echipei RSUE respectă principiile și standardele minime de securitate stabilite prin Decizia 2013/488/UE a Consiliului (2).
   Articolul 9
   Accesul la informații și asistență logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii în regiune și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul RSUE și cu condițiile de securitate din zona pentru care este responsabil, pentru a asigura securitatea întregului personal aflat sub directa autoritate a RSUE, în special prin:

               (a)

               elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizaționale și procedurale specifice, destinate gestionării deplasării personalului în condiții de siguranță către zona pentru care este responsabil și în interiorul acesteia și gestionării incidentelor de securitate, precum și furnizarea unui plan de urgență și de evacuare;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei pentru care este responsabil;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv membrii personalului contractual angajat la nivel local, au participat, înainte de sosirea în zona pentru care este responsabil sau imediat după sosire, la cursuri adecvate de instruire în domeniul securității, pe baza clasificărilor de risc atribuite zonei respective de către SEAE;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului privind executarea mandatului.

         Articolul 11
   Raportare
   RSUE prezintă, periodic, rapoarte verbale și scrise către ÎR și COPS. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele care se prezintă periodic sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în informarea Parlamentului European.
   Articolul 12
   Coordonare
   (1)   RSUE contribuie la unitatea, coerența și eficacitatea acțiunii Uniunii, precum și la asigurarea faptului că toate instrumentele Uniunii și acțiunile statelor membre sunt angajate în mod consecvent pentru a atinge obiectivele de politică ale Uniunii. Atunci când este cazul, se încearcă asigurarea unei coordonări cu statele membre. Activitățile RSUE sunt coordonate cu cele ale Comisiei. RSUE informează periodic misiunile statelor membre și delegațiile Uniunii.
   (2)   Pe teren se menține o strânsă legătură cu șefii delegațiilor Uniunii și cu șefii misiunilor statelor membre. Aceștia depun toate eforturile pentru a-l sprijini pe RSUE în executarea mandatului său. RSUE, în strânsă coordonare cu șeful delegației Uniunii în Georgia, oferă îndrumare politică la nivel local șefului misiunii de monitorizare a Uniunii Europene în Georgia (EUMM Georgia). RSUE și comandantul operației civile pentru EUMM Georgia se consultă în funcție de necesități. RSUE stabilește, de asemenea, contacte cu alți actori internaționali și regionali de pe teren.
   Articolul 13
   Asistență în ceea ce privește plângerile
   RSUE și personalul RSUE oferă asistență pentru furnizarea elementelor necesare pentru a răspunde oricăror plângeri sau obligații care decurg din mandatele precedenților RSUE pentru Caucazul de Sud și criza din Georgia și oferă, în acest scop, asistență administrativă și acces la dosarele relevante.
   Articolul 14
   Reexaminare
   Punerea în aplicare a prezentei decizii și corelarea acesteia cu alte contribuții ale Uniunii în regiune se reexaminează periodic. RSUE prezintă Consiliului, ÎR și Comisiei un raport privind progresele înregistrate până la 31 octombrie 2018 și un raport cuprinzător privind executarea mandatului până la 30 noiembrie 2019.
   Articolul 15
   Intrarea în vigoare
   Prezenta decizie intră în vigoare la data adoptării.

      Adoptată la Luxemburg, 25 iunie 2018.

            Pentru Consiliu

            Președintele

         F. MOGHERINI

      (1)  Decizia (PESC) 2017/2071 a Consiliului din 13 noiembrie 2017 de numire a Reprezentantului Special al Uniunii Europene pentru Caucazul de Sud și criza din Georgia (JO L 295, 14.11.2017, p. 55).

      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: Decizia (PESC) 2018/909 a Consiliului din 25 iunie 2018 de stabilire a unui set comun de norme de guvernanță pentru proiectele PESCO

text:
               26.6.2018

               RO

               Jurnalul Oficial al Uniunii Europene

               L 161/37

         DECIZIA (PESC) 2018/909 A CONSILIULUI
   din 25 iunie 2018
   de stabilire a unui set comun de norme de guvernanță pentru proiectele PESCO
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 46 alineatul (6),
   având în vedere Decizia (PESC) 2017/2315 a Consiliului din 11 decembrie 2017 de stabilire a cooperării structurate permanente (PESCO) și de adoptare a listei statelor membre participante ( (1)),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 11 decembrie 2017, Consiliul a adoptat Decizia (PESC) 2017/2315.

               (2)

               Articolul 4 alineatul (2) litera (f) din decizia menționată prevede că Consiliul trebuie să stabilească un set comun de norme de guvernanță pentru proiecte, pe care statele membre participante care iau parte la un proiect individual le-ar putea adapta, dacă este cazul, pentru respectivul proiect.

               (3)

               Astfel cum este prevăzut în considerentul 5 din Decizia (PESC) 2018/340 a Consiliului (2), pentru a asigura coerența, implementarea tuturor proiectelor PESCO va fi bazată pe un set comun de reguli de guvernanță pentru proiecte, inclusiv, între altele, reguli privind rolul observatorilor, dacă este cazul.

               (4)

               În conformitate cu punctul 12 din Recomandarea Consiliului din 6 martie 2018 privind o foaie de parcurs pentru implementarea PESCO (3), setul comun de norme de guvernanță pentru proiecte ar trebui să fie adoptat de către Consiliu până în iunie 2018. Acesta ar trebui să creeze un cadru care va asigura implementarea coerentă și consecventă a proiectelor PESCO și va include modalități pentru informarea periodică a Consiliului în legătură cu dezvoltarea de proiecte individuale, în conformitate cu articolul 5 alineatul (3) din Decizia (PESC) 2017/2315, precum și pentru a permite exercitarea supravegherii necesare de către Consiliu. În acest sens, rolurile și responsabilitățile statelor membre participante, inclusiv, printre altele, rolul statelor cu statut de observator, dacă este cazul, precum și cele ale secretariatului PESCO, asigurat în comun de către Serviciul European de Acțiune Externă (SEAE), inclusiv Statul-Major al UE (EUMS), și de Agenția Europeană de Apărare (AEA), ar trebui să fie precizate mai detaliat. Acest cadru ar trebui totodată să ofere orientări generale participanților cu privire la conceperea de modalități adecvate pentru gestiunea fiecărui proiect, în conformitate cu articolul 5 alineatul (3) din Decizia (PESC) 2017/2315. În acest context, Consiliul va reveni de asemenea până în iunie 2018 la chestiunea funcțiilor de coordonare ale statelor membre participante în cadrul proiectelor.

               (5)

               Articolul 7 din Decizia (PESC) 2017/2315 prevede că SEAE, inclusiv EUMS, și AEA asigură în comun funcțiile de secretariat necesare pentru PESCO și precizează, de asemenea, rolurile și responsabilitățile acestor entități în vederea sprijinirii funcționării PESCO, inclusiv a proiectelor PESCO.

               (6)

               În conformitate cu articolul 4 alineatul (2) litera (g) din Decizia (PESC) 2017/2315, Consiliul ar trebui să adopte o decizie de instituire, la momentul potrivit, a condițiilor generale în care state terțe ar putea fi invitate, în mod excepțional, să ia parte la proiecte individuale, în conformitate cu articolul 9 alineatul (1) din decizia respectivă și cu punctul 13 din recomandarea Consiliului din 6 martie 2018.

               (7)

               Prin urmare, Consiliul ar trebui să adopte o decizie de stabilire a unui set comun de norme de guvernanță pentru proiectele PESCO,

         ADOPTĂ PREZENTA DECIZIE:
   Articolul 1
   Definiție
   În sensul prezentei decizii, „membrii proiectului” înseamnă statele membre care participă la un proiect PESCO.
   Articolul 2
   Informarea Consiliului și exercitarea supravegherii de către Consiliu
   (1)   Până în luna noiembrie a fiecărui an, Consiliul revizuiește și actualizează, după caz, Decizia (PESC) 2018/340. Lista actualizată a membrilor fiecărui proiect individual, cuprinzând membrii care au prezentat propunerea de proiect, precum și pe cei care au fost admiși în cadrul proiectului în conformitate cu articolul 5 alineatul (2) din Decizia (PESC) 2017/2315, se publică împreună cu decizia actualizată a Consiliului.
   (2)   O dată pe an, Consiliul este informat în mod corespunzător de către membrii proiectului cu privire la evoluția proiectelor PESCO respective. În acest scop, membrii proiectului, prin intermediul coordonatorilor de proiect, prezintă rapoarte secretariatului PESCO cu privire la progresele realizate în cadrul proiectelor PESCO respective, utilizând modelul de descriere a proiectului PESCO menționat la punctul 11 din recomandarea Consiliului din 6 martie 2018, într-un spațiu de lucru electronic comun. Aceste rapoarte conțin informații consolidate despre progresele realizate în ceea ce privește punerea în aplicare a proiectului, foaia de parcurs, obiectivele și etapele principale ale acestuia, precum și contribuția proiectului respectiv la îndeplinirea angajamentelor mai stricte relevante. În conformitate cu Decizia 2013/488/UE a Consiliului (4), membrii unui proiect pot conveni în privința clasificării părților relevante ale informațiilor care trebuie furnizate.
   Secretariatul PESCO emite un aviz prin care acordă coordonatorilor de proiect șase săptămâni pentru a-și prezenta rapoartele și colectează informațiile consolidate referitoare la proiectele PESCO în vederea transmiterii acestora către Consiliu. În principiu, transmiterea informațiilor către Consiliu precede prezentarea de către Înaltul Reprezentant a raportului anual privind PESCO, ținând seama de punctele 14, 15 și 16 din recomandarea Consiliului din 6 martie 2018.
   (3)   La cererea Consiliului, membrii proiectului furnizează, prin intermediul coordonatorilor de proiect, informații suplimentare cu privire la anumite proiecte specifice, pe lângă informațiile periodice menționate la alineatul (2).
   (4)   Membrii proiectului furnizează, de asemenea, informații privind contribuția lor individuală la proiectele PESCO la care iau parte prin intermediul planurilor naționale de punere în aplicare pe care urmează să le actualizeze în fiecare an, după caz, în conformitate cu articolul 3 alineatul (2) din Decizia (PESC) 2017/2315.
   (5)   Coordonatorii de proiect utilizează spațiul de lucru electronic comun pentru a raporta alte progrese și modificări relevante în legătură cu proiectul, inclusiv admiterea unor noi membri ai proiectului și observatori și data admiterii acestora. Spațiul de lucru electronic comun este utilizat în așa fel încât să asigure transparența informațiilor furnizate pentru toți membrii proiectului.
   Articolul 3
   Secretariatul PESCO
   În conformitate cu articolul 7 din Decizia (PESC) 2017/2315 și pentru a-și îndeplini responsabilitățile, secretariatul PESCO:

               (a)

               oferă un punct de contact unic în cadrul Uniunii pentru toate aspectele legate de PESCO;

               (b)

               oferă un punct de contact unic și pentru toate statele membre participante în vederea partajării informațiilor relevante, utilizând o adresă de e-mail funcțională și un și un spațiu de lucru electronic comun. De asemenea, secretariatul PESCO distribuie documentele sale prin intermediul spațiului de lucru electronic comun;

               (c)

               îndeplinește funcții de sprijin și coordonare cu privire la evaluarea propunerilor de proiecte PESCO și contribuie la punerea în aplicare în mod structurat a comunicării de către statele membre participante a informațiilor necesare pentru evaluarea proiectelor, precum și pentru prezentarea de rapoarte Consiliului;

               (d)

               sprijină, la cererea lor, statele membre care intenționează să propună un proiect, atunci când acestea informează celelalte state membre participante. În conformitate cu articolul 5 alineatul (2) din Decizia (PESC) 2017/2315, informațiile respective sunt transmise în timp util pentru a obține sprijin și pentru a le oferi statelor membre participante interesate posibilitatea să se alăture pentru înaintarea propunerii în nume colectiv;

               (e)

               sprijină membrii unui proiect atunci când furnizează informații actualizate cu privire la proiectul respectiv în cadrul grupurilor de pregătire ale Consiliului relevante și în cadrul AEA, după caz;

               (f)

               transmite solicitări primite din partea membrilor proiectului serviciilor relevante ale SEAE, inclusiv EUMS, și Agenției Europene de Apărare (AEA), pentru a sprijini respectivele proiecte și pentru punerea în aplicare a acestora.

         Articolul 4
   Membrii unui proiect
   (1)   În conformitate cu articolul 5 alineatul (3) din Decizia (PESC) 2017/2315, membrii unui proiect convin în unanimitate asupra clauzelor care reglementează cooperarea dintre ei și a domeniului de aplicare al cooperării respective, precum și cu privire la gestionarea proiectului respectiv.
   (2)   Clauzele respective se pot referi la contribuțiile necesare pentru participarea la proiect și la cerințele acestuia, la procesul decizional din cadrul proiectului, la condițiile de abandonare a proiectului sau la condițiile în care alte state membre participante se pot alătura proiectului și la dispozițiile privind statutul de observator. Clauzele respective se pot, de asemenea, referi la aspectele menționate la articolul 7.
   (3)   În conformitate cu articolul 5 alineatul (2) din Decizia (PESC) 2017/2315, membrii proiectului pot conveni în unanimitate să admită participarea altor state membre la proiect, la solicitarea acestora din urmă. Membrii proiectului informează Consiliul cu privire la admiterea de noi membri.
   (4)   Membrii proiectului pot conveni în unanimitate ca anumite decizii, precum cele legate de chestiunile administrative, să fie luate în conformitate cu reguli de vot diferite.
   (5)   Membrii proiectului contribuie la proiectul respectiv cu propriile resurse și propria expertiză. În funcție de domeniul de aplicare al proiectului, fiecare membru al unui proiect stabilește natura contribuției sale, care poate include resurse umane, resurse financiare, expertize, echipamente sau contribuții în natură. Aceste contribuții sau această expertiză sprijină îndeplinirea obiectivului proiectului și au un impact asupra proiectului respectiv.
   (6)   Membrii proiectului depun eforturi pentru a concepe fiecare proiect astfel încât rezultatele și calendarele acestuia să fie coerente cu cele ale altor proiecte PESCO și pentru a asigura coerența proiectului cu inițiativele dezvoltate în alte cadre instituționale relevante, garantând totodată transparența și favorizarea incluziunii și evitând suprapunerile inutile.
   (7)   În conformitate cu angajamentele mai stricte pe care și le-au asumat în calitatea de state membre participante, membrii proiectului urmăresc să furnizeze forțe și capabilități utilizabile care sunt, în principal, bine echipate, instruite și interoperabile, dotate cu structurile, consumabilele și piesele de schimb necesare și care să poată fi desfășurate în cadrul operațiilor și să fie capabile să execute și să sprijine aceste operații.
   (8)   Fiecare membru al unui proiect desemnează un punct de contact național pentru fiecare proiect PESCO la care ia parte.
   Articolul 5
   Coordonatorii de proiect
   (1)   Membrii proiectului din cadrul fiecărui proiect PESCO identifică și desemnează, din rândul lor, unul sau mai mulți coordonatori de proiect care îndeplinesc funcții de coordonare. În principiu, inițiatorii unui proiect își pot asuma rolul de coordonatori.
   (2)   În special, coordonatorii de proiect:

               (a)

               actualizează cel puțin o dată pe an informațiile referitoare la proiect într-un spațiu de lucru electronic comun stabilit de secretariatul PESCO, pe baza modelului de descriere a proiectului PESCO;

               (b)

               facilitează cooperarea dintre membrii proiectului, precum și cooperarea cu alți coordonatori de proiect în cadrul altor proiecte PESCO relevante, după caz, și acționează ca punct de contact pentru întrebările referitoare la proiect;

               (c)

               pot sprijini elaborarea clauzelor care reglementează proiectul, menționate la articolul 4, precum și documentația necesară pentru proiect, inclusiv prezentarea de rapoarte. În acest sens, coordonatorii de proiect pot utiliza instrumentele de asistență pentru gestionarea proiectelor puse la dispoziția satelor membre participante în cadrul AEA;

               (d)

               recomandă, dacă este cazul, ca respectivele capabilități dezvoltate în cadrul proiectului să urmărească depășirea deficiențelor în materie de capabilități identificate în cadrul Planului de dezvoltare a capabilităților și al procesului anual coordonat de revizuire privind apărarea și să contribuie la îndeplinirea angajamentelor mai stricte, inclusiv în vederea realizării celor mai solicitante misiuni, precum și la atingerea nivelului de ambiție al Uniunii.

         (3)   Membrii proiectului pot conveni asupra unor clauze suplimentare privind funcțiile și responsabilitățile coordonatorului de proiect, ținând seama de particularitățile proiectului. În special, atunci când membrii unui proiect convin să atribuie rolul de coordonator de proiect mai multora dintre ei, se păstrează un punct de contact unic cu secretariatul PESCO.
   Articolul 6
   Observatorii
   (1)   Membrii proiectului pot conveni să permită altor state membre participante să devină observatori în cadrul proiectului.
   (2)   Statele membre participante pot, în principiu, să devină observatori doar în anumite condiții, inclusiv referitoare la durată, care urmează să fie determinată de către membrii proiectului în funcție de particularitatea proiectului. Aceste condiții sunt furnizate de către coordonatorii de proiect la cerere.
   (3)   Membrii proiectului pot conveni asupra unor clauze specifice cu privire la statutul de observator, ținând seama de particularitățile proiectului și de diferitele stadii de dezvoltare ale acestuia.
   (4)   Observatorii nu au nicio obligație de a contribui la un proiect cu propriile resurse și propria expertiză. Aceștia pot intenționa să devină membri ai proiectului într-o etapă ulterioară fără a întârzia procesul de punere în aplicare a proiectului.
   Articolul 7
   Alte aspecte care intră sub incidența clauzelor care reglementează proiectele
   (1)   Clauzele asupra cărora membrii unui proiect pot conveni, după caz, în scris în cadrul fiecărui proiect PESCO, în vederea punerii în aplicare a articolului 5 alineatul (3) din Decizia (PESC) 2017/2315, se referă, printre altele, la unul sau mai multe dintre următoarele aspecte:

               —

               pregătirea, prezidarea și coordonarea reuniunilor membrilor proiectului;

               —

               distribuirea rolurilor și a responsabilităților în rândul membrilor proiectului;

               —

               invitarea Comisiei în vederea implicării acesteia, dacă este cazul, în lucrările aferente proiectului;

               —

               normele în materie de buget și finanțe;

               —

               prezența observatorilor în cadrul lucrărilor aferente proiectului;

               —

               normele care trebuie aplicate în cazul în care un membru al proiectului decide să abandoneze proiectul respectiv (inclusiv aspectele juridice și financiare) sau în cazul în care un stat membru participant decide să se alăture proiectului;

               —

               stabilirea cazurilor în care membrii unui proiect pot solicita sprijinul SEAE, inclusiv EUMS, și al AEA;

               —

               specificațiile, strategia de achiziții, alegerea unei structuri de sprijin pentru gestionarea proiectului și selecția întreprinderilor industriale. În această privință, membrii proiectului pot conveni să aplice instrumentele de gestionare a proiectelor utilizate de AEA, precum clauzele referitoare la proiecte, obiectivele comune în materie de personal, cerințele comune în materie de personal sau analizele de rentabilitate.

         (2)   Membrii proiectului pot conveni în unanimitate să ia decizii cu privire la aspectele menționate, în conformitate cu articolul 4 alineatul (4).
   Articolul 8
   Utilizarea forțelor și capabilităților dezvoltate
   Forțele și capabilitățile dezvoltate în cadrul unui proiect PESCO pot fi utilizate în mod individual sau, după caz, colectiv de către membrii proiectului în contextul unor activități întreprinse de Uniunea Europeană, precum și de ONU, NATO sau în alt cadru.
   Articolul 9
   Reexaminare
   Prezenta decizie se reexaminează până la 31 decembrie 2020.
   Prezenta decizie se adaptează dacă este necesar pentru a lua în considerare condițiile generale de participare a statelor terțe la proiecte individuale, care se decide de către Consiliu în conformitate cu articolul 4 alineatul (2) litera (g) și cu articolul 9 alineatul (1) din decizia (PESC) 2017/2315.
   Articolul 10
   Intrare în vigoare
   Prezenta decizie intră în vigoare la data adoptării.

      Adoptată la Luxemburg, 25 iunie 2018.

            Pentru Consiliu

            Președintele

         F. MOGHERINI

      (1)  JO L 331, 14.12.2017, p. 57.

      (2)  Decizia (PESC) 2018/340 a Consiliului din 6 martie 2018 de stabilire a listei de proiecte care urmează să fie dezvoltate în cadrul PESCO (JO L 65, 8.3.2018, p. 24).

      (3)  JO C 88, 8.3.2018, p. 1.

      (4)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: Decizia (PESC) 2018/905 a Consiliului din 25 iunie 2018 privind prelungirea mandatului reprezentantului special al Uniunii Europene pentru Cornul Africii

text:
               26.6.2018

               RO

               Jurnalul Oficial al Uniunii Europene

               L 161/16

         DECIZIA (PESC) 2018/905 A CONSILIULUI
   din 25 iunie 2018
   privind prelungirea mandatului reprezentantului special al Uniunii Europene pentru Cornul Africii
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 33 și articolul 31 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 8 decembrie 2011, Consiliul a adoptat Decizia 2011/819/PESC (1) de numire a domnului Alexander RONDOS în calitatea de Reprezentant Special al Uniunii Europene (RSUE) pentru Cornul Africii. Mandatul RSUE urmează să expire la 20 iunie 2018.

               (2)

               Mandatul RSUE ar trebui să fie prelungit pentru o perioadă suplimentară de 20 de luni.

               (3)

               RSUE își va executa mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   (1)   Mandatul domnului Alexander RONDOS în calitatea de RSUE pentru Cornul Africii se prelungește până la 29 februarie 2020. Consiliul poate decide cu privire la încheierea anticipată a mandatului RSUE, pe baza unei evaluări din partea Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
   (2)   În înțelesul mandatului RSUE, Cornul Africii este definit ca incluzând Republica Djibouti, Statul Eritreea, Republica Federală Democrată Etiopia, Republica Kenya, Republica Federală Somalia, Republica Sudan, Republica Sudanul de Sud și Republica Uganda. În ceea ce privește aspectele cu implicații regionale mai extinse, RSUE întreține contacte cu țări și entități regionale din afara Cornului Africii, după caz.
   Articolul 2
   Obiective de politică
   (1)   Mandatul RSUE se întemeiază pe obiectivele de politică ale Uniunii pentru Cornul Africii, astfel cum au fost stabilite în Strategia globală a UE din iunie 2016, în cadrul său strategic pentru Cornul Africii adoptat la 14 noiembrie 2011, în Planul de acțiune regional pentru Cornul Africii pentru perioada 2015-2020 adoptat la 26 octombrie 2015 și în concluziile relevante ale Consiliului, și anume de a contribui în mod activ la eforturile regionale și internaționale în vederea realizării unei coexistențe pașnice și a păcii, securității și dezvoltării durabile în interiorul țărilor din regiune și între acestea. Mai mult decât atât, RSUE urmărește sporirea calității, a intensității, a impactului și a vizibilității angajamentului pluridimensional al Uniunii în Cornul Africii.
   (2)   Obiectivele de politică la care contribuie RSUE includ, printre altele:

               (a)

               continuarea stabilizării situației din Cornul Africii, ținând seama de dinamica regională mai amplă;

               (b)

               soluționarea conflictelor, în special a celor din Somalia, Sudanul de Sud și Sudan, și prevenirea și avertizarea timpurie a conflictelor potențiale dintre țările din regiune sau în interiorul acestora;

               (c)

               sprijinirea cooperării regionale la nivel politic, de securitate și economic, în special în contextul angajamentului politic reînnoit între Uniune și Autoritatea Interguvernamentală pentru Dezvoltare (IGAD);

               (d)

               îmbunătățirea gestionării fluxurilor de migrație mixtă dinspre și în Cornul Africii, abordându-se și cauzele care stau la baza fluxurilor respective și aspectele umanitare ale acestora;

               (e)

               securitatea în jurul Mării Roșii.

         Articolul 3
   Mandat
   (1)   În vederea realizării obiectivelor de politică ale Uniunii în ceea ce privește Cornul Africii, mandatul RSUE constă în:

               (a)

               implicarea, împreună cu toate părțile interesate relevante din regiune, guverne, autorități regionale, organizații internaționale și regionale, societatea civilă și diaspora, în baza cadrului strategic și a planului regional de acțiune aferent, în vederea urmăririi obiectivelor Uniunii și a contribuției la o mai bună înțelegere a rolului pe care Uniunea îl are în regiune;

               (b)

               colaborarea cu actori importanți din afara regiunii cu influență în Cornul Africii, în vederea abordării problemelor legate de stabilitatea regională mai extinsă, inclusiv în ceea ce privește Marea Roșie, Oceanul Indian de Vest și finanțarea Misiunii Uniunii Africane în Somalia (AMISOM). Respectivele contacte includ colaborarea bilaterală cu Statele Unite ale Americii, țările din Golf, Egiptul, Turcia și China, contacte regionale cu Consiliul de Cooperare al Golfului și interacțiunea cu alți actori relevanți, pe măsură ce apar;

               (c)

               reprezentarea Uniunii în forurile internaționale relevante, după caz, și asigurarea vizibilității sprijinului acordat de Uniune în vederea gestionării crizelor, precum și a soluționării și a prevenirii conflictelor;

               (d)

               încurajarea și sprijinirea unei cooperări politice și în materie de securitate eficace și a integrării economice în regiune prin parteneriatul Uniunii cu Uniunea Africană (UA), precum și cu organizațiile regionale, în special cu IGAD; contribuția la acțiunile ulterioare reuniunilor ministeriale UE/IGAD, precum și reuniunilor ministeriale ale UE cu țările membre ale IGAD;

               (e)

               urmărirea evoluțiilor politice din regiune și contribuția la dezvoltarea politicii Uniunii cu privire la regiunea în cauză, în vederea formulării unor propuneri concrete de acțiune, inclusiv în ceea ce privește Eritreea, Etiopia, Somalia, Sudan, Sudanul de Sud, diferendul privind granițele dintre Djibouti și Eritreea, diferendul privind granițele dintre Etiopia și Eritreea, punerea în aplicare a Acordului de la Alger, diferendul privind fluviul Nil și alte aspecte din regiune care au impact asupra securității, stabilității și prosperității sale;

               (f)

               în ceea ce privește Somalia și acționând în strânsă coordonare cu șeful delegației Uniunii în Somalia și cu partenerii regionali și internaționali relevanți, inclusiv cu Reprezentantul Special al Secretarului General ONU pentru Somalia, cu UA și cu IGAD, continuarea contribuției active la acțiuni și inițiative care duc la asigurarea unei stabilități consolidate în Somalia, în special finalizarea procesului de formare a statului federal și punerea în aplicare a planului de tranziție pentru realizarea în mod treptat a tranziției și a transferului de responsabilități de la AMISOM la guvernul și la instituțiile somaleze. În plus, RSUE continuă sprijinirea dezvoltării sectorului de securitate în Somalia, inclusiv prin intermediul misiunilor din cadrul politicii de securitate și apărare comune ale Uniunii desfășurate în regiune și depune eforturi în vederea obținerii unei mai bune coordonări a sprijinului donatorilor internaționali pentru sectorul de securitate în Somalia, în strânsă consultare cu statele membre;

               (g)

               în ceea ce privește Sudanul și acționând în strânsă cooperare cu șefii delegațiilor Uniunii de la Khartoum și de pe lângă UA de la Addis Abeba, contribuția la coerența și la eficacitatea politicii Uniunii cu privire la Sudan și sprijinirea soluțiilor politice pentru situația din Darfur, Kordofanul de Sud și Nilul Albastru și a reconcilierii naționale prin intermediul unui proces politic global, inclusiv în perspectiva alegerilor prevăzute pentru 2020. În această privință, RSUE contribuie la o abordare internațională coerentă cu UA și în special cu Grupul la nivel înalt de punere în aplicare al UA pentru Sudan și Sudanul de Sud, cu ONU și cu alte părți interesate importante regionale și internaționale, ținând cont, de asemenea, de necesitatea de a sprijini coexistența pașnică a Sudanului și a Sudanului de Sud, în special prin intermediul punerii în aplicare a Acordurilor de la Addis Abeba și al soluționării chestiunilor rămase nerezolvate în urma încheierii acordului global de pace;

               (h)

               în ceea ce privește Sudanul de Sud, pe baza Acordului privind soluționarea conflictului din Sudanul de Sud și a procesului desfășurat de Forumul de revitalizare la nivel înalt, continuarea implicării la nivel regional, în special cu ONU, UA, IGAD, cu vecinătatea Sudanului de Sud și cu alți parteneri internaționali importanți, pentru a asigura prevenirea unui viitor conflict și punerea în aplicare a unui acord credibil. În această privință, RSUE acționează în strânsă cooperare cu șefii delegațiilor Uniunii de la Juba și de pe lângă UA de la Addis Abeba;

               (i)

               analizarea provocărilor transfrontaliere, în special în ceea ce privește migrația și, la cerere, participarea la dialoguri privind migrația cu părți interesate relevante și contribuția mai amplă la politica Uniunii în domeniul migrației și al refugiaților în ceea ce privește regiunea, în concordanță cu prioritățile politice ale Uniunii, în vederea îmbunătățirii cooperării, inclusiv în ceea ce privește returnarea și readmisia;

               (j)

               urmărirea îndeaproape a altor provocări transfrontaliere care afectează Cornul Africii, punându-se accentul pe radicalizare și terorism, dar acordând atenție și securității maritime și pirateriei, criminalității organizate, contrabandei și traficului de arme, de produse derivate din fauna și flora sălbatică, de droguri și altor tipuri de contrabandă, precum și eventualelor consecințe politice și de securitate ale crizelor umanitare;

               (k)

               promovarea accesului umanitar în întreaga regiune;

               (l)

               contribuția la punerea în aplicare a Deciziei 2011/168/PESC a Consiliului (2) și a politicii Uniunii în domeniul drepturilor omului, în cooperare cu RSUE pentru drepturile omului, inclusiv a orientărilor UE cu privire la drepturile omului, în special a orientărilor UE privind copiii și conflictele armate, precum și a orientărilor UE privind violența împotriva femeilor și combaterea tuturor formelor de discriminare la adresa femeilor și a politicii Uniunii referitoare la Rezoluția 1325 (2000) a Consiliului de Securitate al ONU, inclusiv prin monitorizarea și raportarea evoluțiilor, precum și formularea de recomandări în această privință.

         (2)   În scopul îndeplinirii mandatului, RSUE, printre altele:

               (a)

               consiliază și raportează în ceea ce privește definirea pozițiilor Uniunii în forurile internaționale, după caz, în scopul promovării proactive a abordării politice globale a Uniunii în privința Cornului Africii;

               (b)

               păstrează o viziune de ansamblu asupra tuturor activităților Uniunii.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   COPS menține o legătură privilegiată cu RSUE și reprezintă principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului său, fără a aduce atingere competențelor ÎR.
   (3)   RSUE acționează în strânsă coordonare cu Serviciul European de Acțiune Externă (SEAE) și cu departamentele relevante ale acestuia.
   (4)   RSUE își desfășoară activitatea în principal în regiune, prezentându-se însă periodic la sediul SEAE.
   Articolul 5
   Finanțare
   (1)   Valoarea de referință financiară destinată acoperirii cheltuielilor legate de mandatul RSUE pentru perioada cuprinsă între 1 iulie 2018 și 29 februarie 2020 este de 4 295 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare aferente puse la dispoziție, RSUE răspunde de constituirea unei echipe. Echipa dispune de cunoștințele de specialitate necesare în ceea ce privește chestiuni de politică și de securitate specifice, conform mandatului, inclusiv în ceea ce privește chestiunile legate de gen. RSUE informează cu promptitudine și regulat Consiliul și Comisia cu privire la componența echipei.
   (2)   Statele membre, instituțiile Uniunii și SEAE pot propune detașarea de personal pe lângă RSUE. Remunerarea personalului detașat este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați să lucreze cu RSUE. Membrii personalului contractual internațional trebuie să fie resortisanți ai unui stat membru.
   (3)   Toți membrii personalului detașat rămân sub autoritatea administrativă a statului membru care i-a detașat sau a instituției Uniunii care i-a detașat ori a SEAE și își duc la îndeplinire sarcinile și acționează în interesul mandatului RSUE.
   (4)   Personalul RSUE își desfășoară activitatea în aceleași spații ca și departamentele relevante ale SEAE sau delegațiile relevante ale Uniunii, în vederea asigurării coerenței și consecvenței activităților lor.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări ale misiunii RSUE și membrilor personalului RSUE se stabilesc împreună cu țările-gazdă, după caz. Statele membre și SEAE oferă tot sprijinul necesar în acest scop.
   Articolul 8
   Securitatea informațiilor UE clasificate
   RSUE și membrii echipei RSUE respectă principiile și standardele minime de securitate stabilite prin Decizia 2013/488/UE a Consiliului (3).
   Articolul 9
   Accesul la informații și asistență logistică
   (1)   Statele membre, Comisia, SEAE și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii în regiune și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul RSUE și cu condițiile de securitate din zona pentru care este responsabil, pentru a asigura securitatea întregului personal aflat sub directa sa autoritate, în special prin:

               (a)

               elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizaționale și procedurale specifice, destinate gestionării deplasării personalului în condiții de siguranță către zona pentru care este responsabil și în interiorul acesteia și gestionării incidentelor de securitate, precum și furnizarea unui plan de urgență și de evacuare;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei pentru care este responsabil;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv membrii personalului contractual angajat la nivel local, au participat, înainte de sosirea în zona pentru care este responsabil sau imediat după sosire, la cursuri adecvate de instruire în domeniul securității, pe baza clasificărilor de risc atribuite zonei respective de către SEAE;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului privind executarea mandatului.

         Articolul 11
   Raportare
   RSUE prezintă periodic rapoarte verbale și scrise ÎR și COPS. RSUE prezintă, de asemenea, rapoarte grupurilor de lucru ale Consiliului, după cum este necesar. Rapoartele care se prezintă periodic sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   Articolul 12
   Coordonare
   (1)   RSUE contribuie la unitatea, coerența și eficacitatea acțiunii Uniunii și la asigurarea faptului că toate instrumentele Uniunii și acțiunile statelor membre sunt angajate în mod consecvent pentru a atinge obiectivele de politică ale Uniunii. Atunci când este cazul, se încearcă asigurarea unei coordonări cu statele membre. Activitățile RSUE sunt coordonate cu cele ale delegațiilor Uniunii și ale Comisiei. RSUE informează periodic misiunile statelor membre și delegațiile Uniunii din regiune.
   (2)   Pe teren, se menține o strânsă legătură cu șefii misiunilor relevante ale statelor membre și cu șefii delegațiilor Uniunii. Aceștia depun toate eforturile pentru a-l sprijini pe RSUE în executarea mandatului său. RSUE, în strânsă coordonare cu delegațiile relevante ale Uniunii, oferă îndrumare politică la nivel local comandantului forței EUNAVFOR Atalanta, comandantului misiunii EUTM Somalia și șefului misiunii EUCAP Somalia. RSUE, comandanții operațiilor UE și comandantul operației civile se consultă reciproc în funcție de necesități.
   (3)   RSUE colaborează îndeaproape cu autoritățile din țările în cauză, cu ONU, UA, IGAD, cu alte părți interesate de pe plan național, regional și internațional, precum și cu societatea civilă din regiune.
   Articolul 13
   Asistență ceea ce privește plângerile
   RSUE și personalul RSUE oferă asistență pentru furnizarea elementelor necesare pentru a răspunde oricăror plângeri sau obligații care decurg din mandatele precedenților RSUE pentru Sudan (și Sudanul de Sud) și oferă, în acest scop, asistență administrativă și acces la dosarele relevante.
   Articolul 14
   Reexaminare
   Punerea în aplicare a prezentei decizii și corelarea acesteia cu alte contribuții ale Uniunii în regiune se reexaminează în mod periodic. RSUE prezintă Consiliului, ÎR și Comisiei, până la 31 octombrie 2018, un raport privind progresele înregistrate și, până la 30 noiembrie 2019, un raport cuprinzător privind executarea mandatului.
   Articolul 15
   Intrarea în vigoare
   Prezenta decizie intră în vigoare la data adoptării.

      Adoptată la Luxemburg, 25 iunie 2018.

            Pentru Consiliu

            Președintele

         F. MOGHERINI

      (1)  Decizia 2011/819/PESC a Consiliului din 8 decembrie 2011 de numire a Reprezentantului Special al Uniunii Europene pentru Cornul Africii (JO L 327, 9.12.2011, p. 62).

      (2)  Decizia 2011/168/PESC a Consiliului din 21 martie 2011 privind Curtea Penală Internațională și de abrogare a Poziției comune 2003/444/PESC (JO L 76, 22.3.2011, p. 56).

      (3)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: Decizia (PESC) 2018/908 a Consiliului din 25 iunie 2018 de prelungire a mandatului reprezentantului special al Uniunii Europene în Bosnia și Herțegovina

text:
               26.6.2018

               RO

               Jurnalul Oficial al Uniunii Europene

               L 161/32

         DECIZIA (PESC) 2018/908 A CONSILIULUI
   din 25 iunie 2018
   de prelungire a mandatului reprezentantului special al Uniunii Europene în Bosnia și Herțegovina
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 33 și articolul 31 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 19 ianuarie 2015, Consiliul a adoptat Decizia (PESC) 2015/77 (1) de numire a domnului Lars-Gunnar WIGEMARK în calitatea de Reprezentant Special al Uniunii Europene (RSUE) în Bosnia și Herțegovina. Mandatul RSUE urmează să expire la 30 iunie 2018.

               (2)

               Mandatul RSUE ar trebui să fie prelungit pentru o perioadă suplimentară de 14 luni.

               (3)

               RSUE își va executa mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul dlui Lars-Gunnar WIGEMARK în calitate de RSUE în Bosnia și Herțegovina se prelungește până la 31 august 2019. Consiliul poate decide ca mandatul RSUE să se încheie mai devreme, pe baza unei evaluări din partea Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   (1)   Mandatul RSUE se bazează pe următoarele obiective ale politicii Uniunii în Bosnia și Herțegovina (BiH):

               (a)

               progresul continuu în ceea ce privește procesul de stabilizare și de asociere;

               (b)

               asigurarea unui stat BiH stabil, viabil, pașnic, multietnic și unitar, care cooperează pașnic cu vecinii; și

               (c)

               asigurarea faptului că BiH este angajată în mod ireversibil pe calea aderării la UE.

         (2)   UE va continua, de asemenea, să sprijine punerea în aplicare a Acordului-cadru general pentru pace în BiH.
   Articolul 3
   Mandat
   În vederea realizării obiectivelor de politică, mandatul RSUE constă în:

               (a)

               oferirea de consiliere din partea Uniunii și facilitarea procesului politic, în special prin promovarea dialogului între diferitele niveluri de guvernare;

               (b)

               asigurarea consecvenței și coerenței acțiunilor Uniunii;

               (c)

               facilitarea progreselor cu privire la prioritățile Uniunii, prioritățile politice și prioritățile economice, în special prin încurajarea continuării lucrărilor în ceea ce privește mecanismul de coordonare privind chestiunile legate de Uniune și continuarea punerii în aplicare a Agendei de reformă;

               (d)

               susținerea eforturilor desfășurate la nivel național, în concordanță cu standardele europene, pentru a asigurarea faptului că rezultatele alegerilor pot fi puse în aplicare;

               (e)

               monitorizarea și consilierea autorităților executive și legislative la toate nivelurile de guvernare din BiH și menținerea unor contacte strânse cu autoritățile și cu partidele politice din BiH;

               (f)

               asigurarea punerii în practică a eforturilor Uniunii în toate activitățile din domeniul statului de drept și al reformei sectorului de securitate, promovarea unei coordonări generale a eforturilor Uniunii și orientarea acestora la nivelul politicii locale pentru combaterea criminalității organizate, a corupției și a terorismului și, în acest context, oferirea de evaluări și consultanță ÎR și Comisiei, după caz;

               (g)

               oferirea de susținere în vederea consolidării și sporirii eficacității interfeței dintre justiția penală și poliția din BiH, precum și pentru inițiative ce vizează consolidarea eficienței și imparțialității instituțiilor judiciare, în special a dialogului structurat în domeniul justiției;

               (h)

               fără a aduce atingere lanțului de comandă militară, oferirea de consiliere politică comandantului forței UE privind aspectele militare cu dimensiune politică locală, în special privind operațiunile sensibile și privind relațiile cu autoritățile locale și cu mass-media locale; consultarea comandantului forțelor UE înaintea oricărei acțiuni politice care poate avea un impact asupra situației în materie de securitate și coordonarea referitoare la adresarea de mesaje coerente către autoritățile locale și alte organizații internaționale; participarea la consultări privind revizuirea strategică a EUFOR/ALTHEA;

               (i)

               coordonarea și punerea în practică a eforturilor de comunicare ale Uniunii privind chestiunile referitoare la Uniune, în relațiile cu publicul din BiH;

               (j)

               promovarea procesului de integrare în Uniune prin intermediul diplomației publice orientate și prin activități desfășurate de Uniune în scopul asigurării unei înțelegeri mai ample și a unui sprijin mai larg din partea publicului din BiH cu privire la chestiuni referitoare la Uniune, inclusiv prin intermediul implicării actorilor din societatea civilă locală;

               (k)

               contribuții la dezvoltarea și consolidarea respectării drepturilor omului și a libertăților fundamentale în BiH, în conformitate cu politica UE în domeniul drepturilor omului și cu orientările UE privind drepturile omului;

               (l)

               implicarea alături de autoritățile competente ale BiH în vederea cooperării pe deplin a acestora cu Mecanismul Rezidual Internațional pentru Tribunalele Penale;

               (m)

               în concordanță cu procesul de integrare în Uniune, activități de consiliere, sprijin, facilitare și monitorizare a dialogului politic cu privire la schimbările constituționale necesare și modificările legislative relevante;

               (n)

               menținerea unor contacte și desfășurarea de consultări strânse cu Înaltul Reprezentant în BiH și cu alte organizații internaționale relevante active pe teritoriul acestei țări; în acest context, informarea Consiliului privind dezbaterile de pe teren referitoare la prezența internațională în această țară, inclusiv Biroul Înaltului Reprezentant;

               (o)

               consilierea ÎR, după caz, cu privire la persoanele fizice sau juridice împotriva cărora s-ar putea lua măsuri restrictive având în vedere situația din BiH;

               (p)

               fără a aduce atingere lanțurilor de comandă aplicabile, oferirea de sprijin pentru a asigura o aplicare coerentă a tuturor instrumentelor Uniunii de pe teren în vederea atingerii obiectivelor politicii Uniunii.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului său, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE) și cu departamentele relevante ale acestuia.
   Articolul 5
   Finanțare
   (1)   Valoarea de referință financiară destinată să acopere cheltuielile aferente mandatului RSUE pentru perioada cuprinsă între 1 iulie 2018 și 31 august 2019 este de 7 521 937 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii. Participarea persoanelor fizice și juridice în atribuirea unor contracte de achiziții de către RSUE este deschisă fără restricții. În plus, bunurilor achiziționate de către RSUE nu li se aplică nicio regulă de origine.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului RSUE și ale mijloacelor financiare puse la dispoziție, RSUE răspunde de constituirea unei echipe. Echipa dispune de cunoștințele de specialitate necesare în ceea ce privește chestiuni de politică specifice, conform mandatului. RSUE informează cu promptitudine Consiliul și Comisia cu privire la componența echipei.
   (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat respectiv este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați să lucreze cu RSUE. Membrii personalului contractual internațional trebuie să fie resortisanți ai unui stat membru.
   (3)   Toți membrii personalului detașat rămân sub autoritatea administrativă a statului membru care i-a detașat, a instituției Uniunii care i-a detașat ori a SEAE și își duc la îndeplinire sarcinile și acționează în interesul mandatului RSUE.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări a misiunii RSUE și membrilor personalului RSUE se stabilesc de comun acord cu părțile-gazdă, după caz. Statele membre și SEAE oferă tot sprijinul necesar în acest scop.
   Articolul 8
   Securitatea informațiilor UE clasificate
   RSUE și membrii echipei acestuia respectă principiile și standardele minime de securitate stabilite prin Decizia 2013/488/UE a Consiliului (2).
   Articolul 9
   Accesul la informații și asistență logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegația Uniunii și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul RSUE și cu situația în materie de securitate din zona pentru care este responsabil, pentru a asigura securitatea întregului personal aflat sub directa sa autoritate, în special prin:

               (a)

               elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizaționale și procedurale specifice, pentru gestionarea deplasării personalului în condiții de siguranță către zona pentru care este responsabil și în interiorul acesteia și gestionării incidentelor de securitate, precum și furnizarea unui plan de urgență și de evacuare;

               (b)

               asigurarea faptului că întregul personal desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei pentru care este responsabil;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv membrii personalului contractual angajat la nivel local, au participat, înainte de sosirea în zona pentru care este responsabil sau imediat după sosire, la cursuri adecvate de instruire în domeniul securității, pe baza clasificărilor de risc atribuite zonei respective de către SEAE;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului de executare a mandatului.

         Articolul 11
   Raportare
   RSUE transmite periodic rapoarte către ÎR și COPS. De asemenea, RSUE prezintă rapoarte grupurilor de lucru ale Consiliului, după cum este necesar. Rapoartele care se prezintă periodic sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   Articolul 12
   Coordonare
   (1)   RSUE contribuie la unitatea, coerența și eficacitatea acțiunii Uniunii și la asigurarea faptului că toate instrumentele Uniunii și toate acțiunile statelor membre sunt angajate într-un mod consecvent pentru a atinge obiectivele de politică ale Uniunii. Atunci când este cazul, se încearcă asigurarea unei coordonări cu statele membre. Activitățile RSUE sunt coordonate cu cele ale Comisiei, precum și cu cele ale altor RSUE activi în regiune, dacă este cazul. RSUE informează periodic misiunile statelor membre și delegațiile Uniunii.
   (2)   Pe teren, se menține o strânsă legătură cu șefii delegațiilor Uniunii din regiune și cu șefii misiunilor statelor membre. Aceștia depun toate eforturile pentru a-l sprijini pe RSUE în executarea mandatului. RSUE asigură, de asemenea, legătura cu alți actori internaționali și regionali de pe teren și, în special, menține o coordonare strânsă cu Înaltul Reprezentant în BiH.
   (3)   Pentru a sprijini operațiunile Uniunii de gestionare a crizei, RSUE, împreună cu alte entități ale Uniunii prezente în zonă, îmbunătățește diseminarea și punerea în comun a informațiilor de către entitățile respective ale Uniunii, urmărind atingerea unui înalt nivel de înțelegere și apreciere comună a situației.
   Articolul 13
   Asistență în ceea ce privește plângerile
   RSUE și personalul RSUE oferă asistență pentru furnizarea elementelor necesare pentru a răspunde oricăror plângeri sau obligații care decurg din mandatele precedenților RSUE în BiH și oferă, în acest scop, asistență administrativă și acces la dosarele relevante.
   Articolul 14
   Reexaminare
   Punerea în aplicare a prezentei decizii și corelarea acesteia cu alte contribuții ale Uniunii în regiune se reexaminează periodic. RSUE prezintă Consiliului, ÎR și Comisiei, până la 31 octombrie 2018, un raport privind progresele înregistrate și, până la 31 mai 2019, un raport cuprinzător privind executarea mandatului.
   Articolul 15
   Intrarea în vigoare
   Prezenta decizie intră în vigoare la data adoptării.

      Adoptată la Luxemburg, 25 iunie 2018.

            Pentru Consiliu

            Președintele

         F. MOGHERINI

      (1)  Decizia (PESC) 2015/77 a Consiliului din 19 ianuarie 2015 de numire a Reprezentantului Special al Uniunii Europene în Bosnia și Herțegovina (JO L 13, 20.1.2015, p. 7).

      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).